Document ID: 32007D0487

KOMISIJAS LĒMUMS
(2007. gada 6. jūlijs),
ar ko Apvienotajai Karalistei iedala papildu dienas jūrā ICES VIIe rajonā
(izziņots ar dokumenta numuru K(2007) 3212)
(Autentisks ir tikai teksts angļu valodā)
(2007/487/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 21. decembra Regulu (EK) Nr. 41/2007, ar ko 2007. gadam nosaka konkrētu zivju krājumu un zivju krājumu grupu zvejas iespējas un ar tām saistītus nosacījumus, kuri piemērojami Kopienas ūdeņos un - attiecībā uz Kopienas kuģiem - ūdeņos, kur nepieciešami nozvejas ierobežojumi (1), un jo īpaši tās IIC pielikuma 9. punktu,
ņemot vērā Apvienotās Karalistes pieprasījumu,
tā kā:
(1)
Regulas (EK) Nr. 41/2007 IIC pielikuma 7. punktā noteikts maksimālais jūrā pavadītu dienu skaits (192), kas atbilst laikposmam no 2007. gada 1. februāra līdz 2008. gada 31. janvārim, kad ICES VIIe rajonā var atrasties Kopienas kuģi, kuru lielākais garums ir vienāds ar vai lielāks par 10 metriem un uz kuriem ir rāmja traļi ar linuma acs izmēru vienādu ar vai lielāku par 80 mm vai statiskie tīkli, tostarp žaunu tīkli, rāmju tīkli un iepinējtīkli, ar linuma acs izmēru mazāku par 220 mm.
(2)
Minētā pielikuma 9. punktā paredzēts, ka Komisija, pamatojoties uz zvejas darbību pastāvīgu pārtraukšanu, kas notikusi pēc 2004. gada 1. janvāra, var iedalīt jūrā pavadītas papildu dienas, kad attiecīgajā apgabalā var atrasties kuģis ar šādiem rāmja traļiem vai statiskiem tīkliem.
(3)
Apvienotā Karaliste iesniedza datus, kas pierāda, ka pēc 2004. gada 1. janvāra zvejas darbības pārtraukušie kuģi ir samazinājuši zvejas piepūli par 5,24 % salīdzinājumā ar 2003. gadu, ko pieņēma par atsauces periodu kuģiem, kuri atradās minētajā apgabalā un uz kuriem bija rāmja traļi ar linuma acs izmēru vienādu ar vai lielāku par 80 mm.
(4)
Ņemot vērā iesniegtos datus un piemērojot 9.1. punktā paredzēto aprēķina metodi, ir jāiedala Apvienotajai Karalistei desmit papildu dienas, kuras laikposmā no 2007. gada 1. februāra līdz 2008. gada 31. janvārim jūrā var pavadīt kuģi, uz kuriem ir šādi rāmja traļi.
(5)
Skaidrības labad šajā lēmumā ir norādīts Apvienotajai Karalistei iedalīto papildu dienu kopējais skaits un ņemtas vērā divpadsmit papildu dienas, kas iedalītas iepriekš ar Komisijas 2006. gada 26. jūnija Lēmumu 2006/461/EK par papildu zvejas dienu piešķiršanu Apvienotajai Karalistei ICES VIIe rajonā (2), jo šis papildu dienu piešķīrums attiecas arī uz 2007. gadu.
(6)
Šajā lēmumā paredzētie pasākumi ir saskaņā ar Zvejniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
Regulas (EK) Nr. 41/2007 IIC pielikuma I tabulā noteiktais maksimālais dienu skaits, ko zvejas kuģis, kurš peld ar Apvienotās Karalistes karogu un uz kura ir rāmja traļi ar linuma acs izmēru vienādu ar vai lielāku par 80 mm, var pavadīt ICES VIIe rajonā, pēc grozījumu izdarīšanas ir 214 dienas gadā.
2. pants
Šis lēmums ir adresēts Lielbritānijas un Ziemeļīrijas Apvienotajai Karalistei.
Briselē, 2007. gada 6. jūlijā

Labels: 11
18
6